Diari Oficial de la Generalitat Valenciana


Sumari del DOGV 5056, del 25-07-2005 (2005/8362)

ORDRE de 30 de juny de 2005, de la Conselleria d'Economia, Hisenda i Ocupació, per la qual s'establixen les bases reguladores de les ajudes econòmiques a les organitzacions sindicals i es convoquen les corresponents a l'exercici de 2005.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5056

Data del DOGV
:   25-07-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/8362


Data del document
:   30-06-2005

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * suport econòmic
    * sindicat

ORDRE de 30 de juny de 2005, de la Conselleria d'Economia, Hisenda i Ocupació, per la qual s'establixen les bases reguladores de les ajudes econòmiques a les organitzacions sindicals i es convoquen les corresponents a l'exercici de 2005. [2005/X8362]
  
Els sindicats o organitzacions sindicals de treballadors i funcionaris constituïxen institucions de rellevància constitucional que tenen encomanada la consecució de la defensa i promoció dels interessos socials i econòmics dels treballadors.
  
La Generalitat Valenciana convoca anualment a càrrec dels seus pressupostos ajudes econòmiques a les dites organitzacions per a atendre la realització dels seus fins propis, ajudes que són distribuïdes seguint criteris d'objectivitat, representativitat i publicitat, i es basen en els resultats obtinguts en l'àmbit territorial de la nostra comunitat autònoma, tant en les eleccions a representants dels treballadors en les empreses, com en les eleccions realitzades per a determinar els òrgans de representació del personal al servici de les administracions públiques.
  
Este criteri de representativitat se certifica per les oficines públiques de Registre d'Actes d'Eleccions Sindicals adscrites a la Direcció General de Treball i Seguretat Laboral, comptabilitzant els mandats vàlids vigents, no prorrogats, per a determinar la capacitat representativa dels sindicats, de conformitat amb el que preveuen les disposicions addicionals primera i quarta de la Llei Orgànica 11/1985, de 2 d'agost, de Llibertat Sindical.
  
El còmput que es realitza, a efectes d'esta ordre, es referirà a les dades obtingudes en la data de 31 de desembre de l'any anterior al de la convocatòria de les ajudes.
  
Les bases reguladores de les ajudes es van aprovar per Ordre de 22 d'abril del 2002, de la Conselleria d'Economia, Hisenda i Ocupació (DOGV del dia 25) bases que és necessari modificar per a adaptar-les al que disposa la Llei 38/2003, de 17 de novembre, General de Subvencions.
  
Per la peculiaritat de les ajudes la seua concessió s'efectuarà per mitjà de prorrateig de la dotació pressupostària entre els sol·licitants que reunisquen els requisits establits en les bases, en funció del nombre de representants sindicals acreditats de cada organització, una vegada descomptada una quantitat lineal assignada a cada sol·licitant.
  
D'altra banda, en sintonia amb el que disposa la Llei d'Integració Social dels Minusvàlids es va promulgar la Llei 11/2003, de 10 d'abril, de la Generalitat, sobre l'Estatut de les Persones amb Discapacitat. Esta llei i el decret 279/2004, de 17 d'abril, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat establixen mecanismes que fomenten la integració laboral de les persones amb discapacitat a través de la preferència en la concessió d'ajudes i subvencions de la Generalitat, així com de l'exigència d'acreditació del compliment de la normativa sobre la matèria a totes les empreses que sol·liciten les ajudes o subvencions.
  
Per això i en virtut de les facultats que em conferix la Llei 5/1983, de 30 de desembre, de Govern Valencià, el Decret 8/2004 de 3 de setembre, del President de la Generalitat Valenciana pel qual s'assignen a la Presidència i a les conselleries determinades competències, i el Decret 112/2003, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,
  
ORDENE
  
Article primer
  
S'aproven les bases, que consten com annex, reguladores de les ajudes econòmiques a les organitzacions sindicals.
  
Article segon
  
1. Es convoquen per a l'exercici del 2005 les ajudes econòmiques a què fa referència l'article primer.
  
2. El termini per a sol·licitar-les serà d'un mes comptat des de l'endemà de publicació en el DOGV de la present ordre.
  
Contra este acte, que posa fi a la via administrativa, podrà interposar-se recurs potestatiu de reposició davant l'òrgan que l'ha dictat, en el termini d'un mes si la resolució és expressa i tres en cas de silenci administratiu, o ser impugnat directament davant l'ordre jurisdiccional contenciós administratiu, en el termini de dos mesos si és expressa la resolució i sis mesos en cas de silenci administratiu, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa.
  
DISPOSICIÓ ADDICIONAL
  
Per a l'any 2005 de conformitat amb el que establix la Llei 14/2004, de 29 de desembre, de Pressupostos de la Generalitat Valenciana per al present exercici, la Conselleria d'Economia, Hisenda i Ocupació finançarà les ajudes les bases de les quals s'aproven en la present ordre, a càrrec del programa 315.10, Condicions de Treball i Administració de les Relacions Laborals, línia pressupostària T0230.000, amb un import de 2.364.700 euros.
  
DISPOSICIÓ TRANSITÒRIA
  
Les sol·licituds de subvenció realitzades en el present exercici abans de la publicació de la present ordre, a l'empara de la de 22 d'abril de 2002, de la Conselleria d'Economia, Hisenda i Ocupació, per la qual s'establixen les bases reguladores de les ajudes econòmiques a les organitzacions sindicals, seran tramitades i les ajudes concedides de conformitat amb el que disposen les bases ara aprovades.
  
Els sol·licitants no hauran de reproduir la seua petició però hauran de completar la documentació en el seu moment presentada aportant en el termini indicat en l'apartat 2 de l'article segon la documentació assenyalada en els epígrafs h), i) i j) de la base quarta.
  
DISPOSICIÓ DEROGATÒRIA
  
Es deroga l'Ordre de 22 d'abril de 2002, (DOGV núm. 4236 del dia 25) de la Conselleria d'Economia, Hisenda i Ocupació, per la qual s'establixen les bases reguladores de les ajudes econòmiques a les organitzacions sindicals.
  
DISPOSICIONS FINALS
  
Primera
  
Es faculta el director general de Treball i Seguretat Laboral per a dictar les instruccions i adoptar les mesures que considere oportunes per al desplegament i l'aplicació del que disposa la present ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 30 de juny de 2005
  
El conseller d'Economia, Hisenda i Ocupació,
  
GERARDO CAMPS DEVESA
  
ANNEX
  
Bases per les quals es regula la concessió de les ajudes econòmiques a les organitzacions sindicals.
  
Primera. Objecte i àmbit
  
Són objecte de regulació per estes bases les ajudes econòmiques a distribuir entre els sindicats o organitzacions sindicals en proporció a la seua representativitat basada en els resultats electorals obtinguts en l'àmbit territorial de la Comunitat Autònoma Valenciana, expressada en el nombre de delegats de personal i dels representants dels treballadors en els comités d'empresa, i en els òrgans corresponents de les administracions públiques el dret de sindicació de les quals es regisca per la Llei Orgànica 11/1985 de 2 d'agost, de Llibertat Sindical, o per la seua normativa específica, sempre que hagen obtingut representació sindical en altres administracions públiques dins del marc geogràfic de la Comunitat Valenciana.
  
Els mandats obtinguts en l'àmbit territorial de la Comunitat Valenciana, als efectes de la present ordre, són els computats com a mandats vàlids vigents i no prorrogats el dia 31 de desembre de l'any anterior al de la convocatòria de les ajudes en les Oficines Públiques de Registre d'Actes d'Eleccions Sindicals, adscrites a la Direcció General de Treball i Seguretat Laboral de la Conselleria d'Economia, Hisenda i Ocupació.
  
En el cas de les organitzacions el dret de sindicació de les quals no es regisca per la Llei de Llibertat Sindical els mandats vàlids vigents i no prorrogats en la data indicada hauran de ser acreditats pel sol·licitant.
  
Segona. Beneficiaris
  
Seran beneficiaris els sindicats o organitzacions sindicals que hagen obtingut algun delegat de personal, membre del comité d'empresa o de juntes de personal, en les eleccions i àmbit a què fa referència la base anterior, així com les federacions i confederacions en què aquells s'integren.
  
No podran exercir la condició de beneficiaris els subjectes que incórreguen en les prohibicions recollides en els apartats 2 i 3 de l'article 13 de la Llei General de Subvencions.
  
Tercera. Presentació de sol·licituds i termini
  
1. Les sol·licituds per a l'obtenció de les ajudes regulades en la present ordre hauran de dirigir-se a la Direcció General de Treball i Seguretat Laboral, i es presentaran en l'imprés normalitzat en qualsevol dels registres d'entrada dependents de la Conselleria d'Economia, Hisenda i Ocupació, sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. El termini per a la presentació de sol·licituds es fixarà anualment en l'ordre en què s'efectue la convocatòria de les ajudes i es done publicitat als crèdits pressupostaris que les financen.
  
Quarta. Documentació
  
Les sol·licituds hauran de dur adjunts els documents següents:
  
a) Acreditació fefaent de la representació de la persona que actue en nom del sindicat o organització sindical sol·licitant; la representació podrà acreditar-se per qualsevol de les formes establides en l'article 32 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
b) En el cas que l'entitat sindical sol·licitant siga una federació o confederació, i demane l'ajuda en nom de les organitzacions sindicals integrades o afiliades en esta, haurà d'adjuntar-hi documentació acreditativa en què conste l'autorització fefaent de les dites organitzacions perquè la confederació o federació puga sol·licitar i percebre en nom seu l'ajuda interessada.
  
c) Quan es tracte d'una coalició electoral i l'atribució dels resultats electorals conste verificada a esta, el sindicat o organització sindical que sol·licite l'ajuda, per si i en nom i representació del coalitzat, haurà d'adjuntar-hi, en forma fefaent, l'autorització expressa d'este perquè sol·licite i perceba l'ajuda en nom seu.
  
d) Respecte dels resultats obtinguts en les eleccions a òrgans de representació del personal al servici d'altres administracions públiques en l'àmbit territorial d'esta comunitat autònoma, s'haurà d'acreditar el total de representants atribuïts a esta, respecte dels mandats vàlids vigents i no prorrogats en la data indicada en la base primera.
  
e) Documentació acreditativa de trobar-se al corrent de les seues obligacions tributàries i enfront de la Seguretat Social, en els termes establits en l'Ordre de la Conselleria d'Economia i Hisenda de 30 de maig de 1996. La vigència de la certificació s'haurà d'estendre fins a la data de concessió de l'ajuda.
  
f) Fotocòpia de la targeta de persones jurídiques amb el número d'identificació fiscal.
  
g) Dades de domiciliació bancària segons el model facilitat a este efecte (fitxa de manteniment de tercers), excepte si s'han presentat abans i no han experimentat variació, en este cas haurà de fer-se manifestació expressa en este sentit.
  
h) Declaració responsable de no incórrer en les prohibicions per a obtindre la condició de beneficiari recollides en els apartats 2 i 3 de l'article 13 de la Llei 38/2003, de 17 de novembre, General de Subvencions.
  
i) Declaració responsable sobre el compliment de la normativa sobre integració laboral de persones amb discapacitat, o si és el cas, acreditació d'estar-ne exempt.
  
j) Document en què s'expresse el compromís incondicionat que l'ajuda que es concedix serà destinada als fins propis de l'organització sindical.
  
A fi d'aconseguir una major eficàcia i racionalització dels tràmits administratius i sempre que això siga possible no s'exigiran els documents la informació dels quals es trobe en poder d'esta administració, en aplicació de l'article 35 de la Llei 30/1992, del Règim Jurídic de les Administracions Públiques i del Procediment Administratiu Comú. En este cas, el sol·licitant de la subvenció haurà de fer constar la data i l'òrgan o dependència del departament en què van ser presentats, sempre que no hagen variat les dades o les circumstàncies des de la data en què es van presentar o van enviar i no hagen transcorregut mes de cinc anys des de l'acabament del procediment a què corresponguen.
  
Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'hi adjunte la documentació indicada es requerirà l'interessat, de conformitat amb el que disposa l'article 71, perquè en el termini de 10 dies esmene la falta o adjunte els documents preceptius, amb indicació que si no ho fa es dictarà una resolució en què es considerarà que ha desistit de la seua petició.
  
Cinquena. Procediment de concessió
  
El procediment per a la concessió de les ajudes es tramitarà en règim de concurrència, i es procedirà al prorrateig de l'import total dels crèdits consignats entre els beneficiaris segons les regles següents:
  
a) Una quantitat inicial de 600 euros a totes i cada una de les organitzacions sindicals que han efectuat la seua petició dins del termini i acreditat els requisits i condicions exigits en estes bases.
  
b) Este import serà incrementat en una altra quantitat que es determinarà prenent com a base el nombre de representants sindicals obtinguts per cada organització sindical en l'àmbit territorial de la Comunitat Autònoma Valenciana i respecte dels mandats vàlids vigents i no prorrogats a què fa referència la base primera.
  
c) S'obtindrà la quantia per representant procedint a dividir la quantitat que resulte, una vegada descomptat de la dotació pressupostària el total dels imports fixos, pel nombre total de representants obtinguts per les organitzacions sindicals sol·licitants.
  
Sisena. Instrucció i resolució del procediment
  
1. La instrucció del procediment de concessió es realitzarà per l'Àrea de Relacions Laborals i Seguretat Laboral, en els termes previstos en l'article 24 de la Llei 38/2003, de 17 de novembre, General de Subvencions.
  
2. Per a l'avaluació de les sol·licituds i la proposta de concessió, d'acord amb el que preveu l'article 22 de la Llei General de Subvencions, es constituirà una Comissió de Valoració adscrita a la Direcció General de Treball i Seguretat Laboral, la composició de la qual serà la següent: el cap de l'Àrea de Relacions Laborals i Seguretat Laboral, que serà el president, la cap del Servici de Relacions Laborals i el cap del Servici de Gestió de Programes que actuarà com a secretari de la Comissió. Esta adaptarà el seu funcionament a les regles generals que s'apliquen als òrgans col·legiats.
  
3. La Comissió formularà la seua proposta de resolució, que podrà ser individualitzada o inclusiva de tots els sol·licitants que estime han d'obtindre les ajudes.
  
4. Vista la proposta elevada per la Comissió el director general de Treball i Seguretat Laboral, per delegació del conseller d'Economia, Hisenda i Ocupació, dictarà resolució de concessió o denegació de l'ajuda.
  
5. En cas de concessió de l'ajuda, la resolució fixarà expressament la quantia de la subvenció i incorporarà, si és el cas, les condicions, obligacions i determinacions accessòries a què ha de subjectar-se el beneficiari.
  
6. El termini màxim per a la tramitació del procediment i notificar la resolució serà de tres mesos des de l'acabament del termini de presentació de sol·licituds. Una vegada transcorregut aquell si no ha recaigut resolució expressa, s'entendrà desestimada la sol·licitud, això sense perjudici que subsistisca l'obligació legal de resoldre-la.
  
7. Contra la resolució, que posa fi a la via administrativa, podrà interposar-se recurs potestatiu de reposició davant de l'òrgan que l'ha dictat, en el termini d'un mes si la resolució és expressa i tres en cas de silenci administratiu, o ser impugnada directament davant de l'ordre jurisdiccional Contenciós Administratiu, en el termini de dos mesos si és expressa la resolució i sis mesos en cas de silenci administratiu, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa.
  
Setena. Pagament de les ajudes
  
Es proposarà el pagament simultàniament a la resolució de concessió de l'ajuda.
  
Vuitena. Seguiment i control
  
Les organitzacions sindicals perceptores de les ajudes tindran la condició legal de beneficiàries i estaran subjectes a les actuacions de control financer que corresponen a la Intervenció General en relació amb les ajudes concedides, conforme està previst en l'article 47.4 del text refós de la Llei d'Hisenda Pública de la Generalitat Valenciana, de 26 de juny de 1991 (DOGV 17 de juliol de 1991).
  
Novena. Minoració i resolució de les ajudes
  
Es podrà deixar sense efecte, totalment o parcial, la resolució de concessió i, si és el cas, exigir el reintegrament de les quantitats indegudament percebudes i els interessos de demora des del moment del pagament de la subvenció, quan s'incomplisquen les condicions, termes o modes imposats en les presents bases, en la Llei d'Hisenda Pública de la Generalitat Valenciana, o en la mateixa resolució de concessió, així com aquelles que deriven de la pròpia naturalesa o objecte de les ajudes.
  
En la tramitació del procediment es garantirà, en tot cas, el dret de l'interessat a l'audiència.
  
Deu. Compatibilitat de les ajudes
  
Les ajudes regulades en les presents bases seran compatibles amb qualssevol altres que obtinguen els beneficiaris procedents d'entitats publiques o privades alienes a estos.
  
Onze. Publicitat de les subvencions concedides
  
Als efectes previstos en l'article 18 de la Llei General de Subvencions, es publicarà en el DOGV la relació de les subvencions concedides d'acord amb les presents bases.
  
La dita relació haurà de contindre, a més de les prescripcions contingudes en el número 1 de l'article 18 mencionat, relatives a la convocatòria, programa i crèdit pressupostari, les dades següents:
  
1. Núm. d'ordre dels procediments
  
2. Entitat beneficiària
  
3. Data de la resolució de concessió o de l'instrument convencional que haja posat fi al procediment
  
4. Import de la subvenció.
  
5. Breu descripció de l'activitat subvencionada.